Robert Challe
Store norske leksikon,Språk og litteratur,Litteratur i verden,Europa,Frankrikes litteratur,Frankrikes litteratur på 1700-tallet
Robert Challe var en fransk forfatter som lenge var glemt, men ble gjenoppdaget i 1960- og 1970-årene, og nå regnes som en av de viktigste franske forfattere fra begynnelsen av 1700-tallet.
I ungdommen foretok han flere lange reiser, blant annet til Amerika og de nordiske landene, og han var tjenestemann i de franske koloniene.Hans Journal de voyage aux Indes orientales (1721) er en av de beste reisebeskrivelser fra samtiden. I denne boken, som han skrev over en periode på 30 år, beskriver han også ikke-kristne religioner med stor kyndighet. Boken inneholder en sterk kritikk av jesuittenes misjonsvirksomhet.Challes religiøse refleksjoner kommer klarest til uttrykk i Les Difficultés de la religion, et brev som han skrev til Malebranche i 1710–1711, og som ble publisert først i 1767. I dette verket avviser han både kristendommen og ateismen. Han er derfor blitt kalt den franske deismens far.Han skrev en fortsettelse av Cervantes' roman Don Quijote, med tittelen Continuation de l’histoire de l’admirable Don Quichotte de La Manche (1713).Robert Challes mest kjente roman, Les Illustres françaises (1713), inneholder sju fortellinger om ulike parforhold, der ulike perspektiv stadig presenteres, slik at historienes mening endres underveis. Slik fornyer han tradisjonen fra Boccaccio og renessansenovellen. Romanen fikk mye å si for senere engelsk og fransk romandiktning. Flere av 1700-tallets sentrale romanforfattere, som Samuel Richardson, Abbé Prévost og Marivaux hentet inspirasjon fra verket. Challes roman skildrer enkeltskjebner fra borgerlige miljøer, med nyansert realisme. Hovedpersonene bøyer seg i det ytre for de moralske og sosiale konvensjoner, men i det skjulte gjør de opprør. Boken preges derfor av den tvetydige moral som blir så fremtredende hos forfatterne senere i århundret.Opplysningsfilosofene beundret Challe, og han hadde utvilsomt stor betydning for utviklingen av fransk litteratur på 1700-tallet. Les mer i Store norske leksikon Frankrikes litteratur Eksterne lenker Tekster av og om Robert Challe utarbeidet av den franske Robert Challe-foreningen